b'\n_START_ARTICLE_\nKorkkikuori\n_START_PARAGRAPH_\nKorkkikuori eli peridermi on kasveissa oleva korkkisoluista sek\xc3\xa4 korkkitylppysoluista koostuva tiivis ja kova solukerros. Korkkikuorta voi muodostua kasvin juureen tai varteen tai molempiin. Korkkikuoren muodostuminen on seurausta korkkij\xc3\xa4llen toiminnasta, sill\xc3\xa4 korkkij\xc3\xa4llen solut jakautuvat ja n\xc3\xa4in syntyneist\xc3\xa4 uusista soluista muodostuu korkkisoluja ja korkkitylppysoluja. Muodostuessaan korkkikuoresta tulee kyseess\xc3\xa4 olevan kasvinosan ulkopinnan uusi rajoitussolukko._NEWLINE_Juurissa korkkikuori alkaa muodostua lieri\xc3\xb6kettoon eli perisykliin, ja juuren kasvaessa lieri\xc3\xb6keton ulkopuolella olevat parenkyymisolukko ja ritsodermi kuluvat hiljalleen pois. N\xc3\xa4in korkkikuoresta tulee lopulta vanhan juuren ulkopinnan rajoitussolukko._NEWLINE_Varressa korkkikuori muodostuu alkuper\xc3\xa4isen kuorikerroksen ulkopuolelle._NEWLINE_Korkkikuoresta voi my\xc3\xb6hemmin kehitty\xc3\xa4 kaarna._NEWLINE_Taloudellisesti k\xc3\xa4ytett\xc3\xa4v\xc3\xa4 korkkiaines on korkkitammen (Quercus suber) korkkikuorta.'